F'soċjetà li dejjem tfittex aktar l-effiċjenza u l-produttività, f'dinja li tqim lil min jipproduċi l-aktar bħala eroj, f'kultura li bħal donnu l-aktar li tista' toffri lill-marid u lill-batut huwa biss il-ħasra, l-Isqof ta' Għawdex Mario Grech jikteb, "hija xewqa tiegħi li fid-Djoċesi nieħdu b'aktar impenn il-pastorali mal-morda." Fl-Ittra Pastorali tiegħu bl-isem, "Il-Knisja Qrib il-Morda", huwa qal li "kulma jmur is-soċjetà tagħna qed tissaħħar mid-dija ta' dak li huwa materjali, twarrab dak li mhux effiċjenti u togħxa wara dak li jagħti sodisfazzjon immedjat. Din ix-xorta ta' soċjetà tħossha skomda quddiem it-tbatija u għalhekk tipprova taħbiha jew taħrabha." Huwa kiteb li huwa minnu li llum il-ġurnata hawn ħafna dokumenti li jiddikjaraw li kull bniedem għandu d-dritt għall-kura, imma aktarx jiġri li d-drittijiet tad-dgħajfin isiru drittijiet dgħajfin għaliex min hu dgħajjef spiss la għandu mezzi, la kuntatti u lanqas kapaċità biex jikseb dak li bi dritt huwa tiegħu. * Ħadd ma għandu jiġi mċaħħad mill-kura li jkollu bżonn. * Hija meħtieġa aktar sensibbiltà lejn il-marid, aktar preżenza miegħu, aktar ġenerożità u empatija. * Quddiem l-isfruttament tal-marid, wieħed irid jiftakar li mhux kull ma huwa legalment validu, huwa dejjem moralment tajjeb. * Fil-kura tal-morda hijameħtieġa kemm formazzjoni akkademika u kemm edukazzjoni tal-qalb. Aħna li nemmnu, mhux biss għandna tama li Ġesù jgħinna fit-tbatija, imma jeħtieġ ukoll li nħarsu lejn it-tbatija bl-istess viżjoni li kellu Hu. Għan-nisrani, is-sodda tal-mard hija altar li fuqu issir l-offerta tagħna nfusna u madwarha tiġi ċċelebrata l-liturġija. L-isptar huwa parroċċa oħra; huwa s-santwarju tal-ħajja li fih meħtieġa l-aħjar kura pastorali. Illum ukoll, il-Knisja trid tkompli tkun qrib il-marid u l-batut, u għalhekk Monsinjur Isqof Mario Grech ħabbar li fil-ġimgħat li ġejjin ser jaħtar Delegat tiegħu li jkun responsabbli minn dan il-qasam. Ara t-test sħiħ tal-Ittra Pastorali u napprezzaw ħafna jekk tiktbilna l-kummenti tiegħek ...► Kumment ta' Joe Farrugia
Is-Sodda Artal u l-Isptar Santwarju tal-Ħajja.